**‏**24 פברואר 2019

**סימולציה 2019 – צעד זמן 3**

ב-16/9/19, לאחר כחודשיים של משא ומתן אינטנסיבי, נקלעו השיחות בערוץ האמריקני-ישראלי-פלסטיני למשבר חמור.

המשבר נסוב על שלוש סוגיות ליבה – ירושלים, הפליטים, וגבולות הקבע של המדינה הפלסטינית.

בנושא ירושלים – ירדן תובעת לשמר את שליטתה במקומות הקדושים במצב הקבע והן בתהליך המשא ומתן. סעודיה, מרוקו, הרש"פ תומכות בשתיקה. תורכיה, איראן והחמאס מתנגדות בחריפות. ישראל מצידה תובעת ריבונות על הרובע היהודי, הכותל המערבי כולל התווך התת קרקעי, וכן שותפות מלאה וזכויות וטו על סידורי עלייה ותפילה בהר הבית.

ישראל תובעת גם שינויים מהותיים בגבולות העיר, בזיקה לגבולות הקבע בין ישראל לפלסטין. הרש"פ מסרבת לכל דיון בשינוי גבולות 67 בירושלים, שאינו קשור לדיון בגבולות הקבע הכוללים.

לפי דיווחים מוושינגטון, הנשיא טראמפ שוקל לשנות את עמדותיו בנושא ירושלים, תחת לחצים כבדים מצד סעודיה, מאע"מ ומדינות אירופה.

מזכ"ל האו"ם התראיין לאקונומיסט ואמר כי הארגון יהיה מוכן לקחת את ניהול האגן הקדוש כ"קורפוס ספרטום", ברוח ההחלטות ההסטוריות בסוגיה זו, אך רק בכפוף להסכמת הצדדים, והקצאת המימון הנדרש לצורך זה.

בנושא הפליטים – ממשלת ישראל עומדת על סף הפלה בהצבעת אי אמון בכנסת, עקב מה שמכנה האופוזיציה "כניעה מבישה לנראטיב הפלסטיני הכוזב של "זכות השיבה". מאות אלפי ישראלים זועמים יצאו לרחובות במחאה על הכוונה ליישב מספר משמעותי של פליטים פלסטינים בתוככי ישראל .

"המדינות המארחות" מצידן, תובעות מימוש מלא של זכות השיבה לתוך שטח פלסטין או ישראל, ומוכנות לכל היותר לאזרח מספרים סמליים של פליטים, על פי קריטריונים קשיחים. בלבנון משבר פוליטי חריף, המאיים על יציבות המדינה.

זאת ועוד, בניגוד לעבר, מדינות אירופה, קנדה, אוסטרליה וניו זילנד, וכמובן ארה"ב – אינן מוכנות לקלוט פליטים פלסטינים בשטחן בשום פנים ואופן. מועצת שרי החוץ האירופית קראה למדינות המפרץ לממן ביד נדיבה פתרונות יצירתיים לפליטים הפלסטינים, וקבעה כי "אירופה עשתה די והותר בסוגיה זו בעשורים האחרונים".

במחנות הפליטים הפלסטינים בגדה וברצועה, וכן בלבנון, בסוריה ובירדן – הפגנות זעם בהשתתפות מאות אלפי פליטים מכל הגילאים, בתביעה נחרצת ל"שיבה עכשיו".

בנושא הגבולות – הועדה המשותפת לנושא לא הצליחה להתקדם. הפלסטינים טוענים שישראל "מורחת זמן" ונמנעת מדיון קונקרטי על מפות. "לא ניתן להם לחזור על תרגיל הבנטוסטנים משנת 1995", הודיע עריקאת בזעם בראיון ל-CNN. "אצלנו יש זיכרון הסטורי וגם זיכרון ארגוני. אצלי ב-NSU שמורים כל הפרוטוקולים וכל המפות. הם לא יצליחו לקחת את הזכויות ההסטוריות והגאוגרפיות שלנו. לא נוותר על אינטש, אלא במסגרת של חילופי שטחים ביחס של אחד לאחד, שווים בכמותם ובאיכותם. חלאס".

ישראל טוענת כי הפלסטינים "חוזרים אחורה בזמן, ולא מבינים שאנחנו כבר לא בשנות ה-90. ההצעות הנדיבות שהוצעו להם בעשורים הקודמים כבר לא רלוונטיות".

אחד מסלעי המחלוקת המרכזיים הוא פינוי התנחלויות. ישראל מוכנה לסגת לגושי ההתנחלויות, כולל ה"אצבע" של אריאל בעוד הפלסטינים דורשים נסיגה מוחלטת לקווי 1967. מול בית ראש הממשלה ומול הכנסת ניצבות משמרות מחאה ובהן מאות אזרחים, סביב היממה, הקוראים לנתניהו ולממשלתו להתפטר בגין "הבגידה" בציבור המתיישבים.

לפי התקשורת הרוסית, הנשיא פוטין שוקל להתערב במצב, ולהציע את שירותי התיווך של רוסיה, עקב "הכשלון הברור – והצפוי מראש - של האסטרטגיה האמריקנית".

המועצה ליחסי חוץ, ארגון יוקרתי המאגד את מרבית ותיקי הממסד המדיני-בטחוני בארה"ב משתי המפלגות, פרסמה מתווה חדש לפתרון סוגיית הגבולות, על בסיס חילופי שטחים, ותוך קריאה למצרים, ירדן וסעודיה לבחון אופציות יצירתיות לחילופי שטחים גם איתן.

ובינתיים, בשטח, המשבר ההומניטרי בעזה מחריף מיום ליום, למרות הזרמה מסוימת של סיוע הומניטרי במסגרת המשא ומתן. לפי דיווחי הסהר האדום הפלסטיני, מאות עזתים מתים מדי יום כתוצאה מתברואה לקויה, מחלות שיש להן תרופות, זיהומי מים ומזון, ותת-תזונה. התסיסה בקרב האוכלוסיה הולכת וגוברת.

גם באיו"ש הולכות ותוכפות מהומות רחוב אלימות, וכוחות הבטחון של הרש"פ מתקשים לבלום אותן. מצבו הבריאותי של אבו מאזן מוסיף להדרדר על פי דיווחים שונים.

הניו יורק טיימס מדווח על התרוצצות רבתי בבית הלבן, וחשש כי תדמיתו של הנשיא טראמפ כבר ניזוקה ועלולה להינזק עוד יותר כתוצאה מהמשבר. דווח כי בין יועציו שני מחנות – מחנה הדורש למשוך את ידי ארה"ב מהמו"מ ולתת לצדדים "להתבשל במיץ של עצמם", ומחנה הדורש מהנשיא להתערב אישית במו"מ ולהוכיח כי תדמית ה"דיל מייקר" שלו אכן עומדת במבחן המציאות.